**ZNANILCI VREDNOT MIRU  
Celovitost spomina na holokavst. Pojasni naj vzroke in posledice.  
Je opomin in temelj prihodnosti.**

**Iztok Mirošič, slovenski veleposlanik v Rimu  
Delo, 18. 2. 2013**  
  
Ob svetovnem dnevu spomina na holokavst, 27. januarja vsako leto, je predsednik Italijanske republike Napolitano v govoru v predsedniški palači poudaril pomembnost ohranjanja spomina na holokavst, aktivno širjenje informacij ter ozaveščanje o razumevanju preteklosti.   
  
Spominjajoč se judovske tragedije v drugi svetovni vojni, želim najprej opozoriti na Slovenca, delujočega v Rimu, Cirila Kotnika, ki je nesebično reševal preganjane antifašiste in rimske Jude pred nacisti.  
Zaradi njegovih zaslug pri reševanju Judov med holokavstom že nekaj časa potekajo skupne slovensko-italijanske priprave na priznanje njegovega statusa pravičnika med narodi, najvišjega priznanja Izraela.  
Ciril Kotnik je bil diplomat slovenskega rodu, ki je dolgo deloval v Rimu. Zaradi njegovih dejavnosti ga je gestapo aretiral, mučil in obsodil na smrt. Zdaj predstavlja svetlo stran skupne zgodovine in je povezovalni člen med Slovenijo in Italijo kot znanilec vrednot miru.  
Takšnega je v svojem govoru v slovenskem parlamentu ob državniškem obisku v Sloveniji predstavil tudi predsednik Italije, ki je o njem dejal: »Njegova herojska zgodba ohranja simboličnost bogatega niza človeške solidarnosti in prijateljstva, ki od nekdaj navdihuje naša naroda.« Slovenija, Italija, občina Rim in judovska skupnost želimo v Rimu postaviti obeležje temu plemenitemu človeku.   
  
Ob spominu na zločin holokavsta pa ne smemo pozabiti in prezreti strahot in zločinov fašističnega režima, katerega žrtve so bili tudi številni Slovenci.  
Koncentracijska taborišča niso bila le nacistična, bila so tudi fašistična. Prav letos zaznamujemo 70. obletnico zaprtja italijanskih fašističnih koncentracijskih taborišč, v katerih so umirali številni Slovenci.  
Na dan, ko se spominjamo žrtev nacizma, je primerno opozoriti tudi na žrtve fašizma, še posebno zaradi pomanjkljive informiranosti splošne javnosti v Italiji. Ob dnevu spomina smo na italijanskem političnem prizorišču slišali tudi izjave, ki bi lahko pomenile revizijo grozot fašističnega režima, med katere sodijo tudi fašistična koncentracijska taborišča.  
Ta je, kot sem že napisal, tudi Slovencem prizadejal veliko gorja. Močno podpiram besede predsednika Napolitana, ki je tak revizionizem odločno obsodil. Zgodovina se namreč ne sme ponoviti. Prav zato je treba dosledno opozarjati na nečlovečnost in nedemokratičnost fašističnega režima, opomin in spomin pa negovati posebno pri mladih generacijah v šolah.

**Spomin kot opomin**

O strahotah in žrtvah v italijanskih koncentracijskih taboriščih v času fašizma, kar je širši in šolski italijanski javnosti premalo znano, pišejo v novejšem času tudi italijanski zgodovinarji, med njimi Carlo Spartaco Capogreco, ki velja za enega največjih mednarodnih strokovnjakov za fašistična civilna taborišča. Uničevalni sistem v njih je opisal v knjigi I campi del Duce. L'internamento civile nell'Italia fascista (1940–1943). Tudi zgodovinar Davide Conti je opravil podrobno raziskavo tega vprašanja v svojih knjigah Criminali di guerra italiani in L'occupazione italiana dei Balcani. Crimini di guerra e mito della brava gente (1940–1943).   
  
Nasplošno lahko ugotovimo, da tudi italijansko zgodovinopisje v zadnjih letih odpira v javnosti premalo znane teme in kaže več zanimanja za strahote tudi italijanskih fašističnih koncentracijskih taborišč. O zgodovini slovensko-italijanskih odnosov piše tudi v zborniku Italia e Slovenia fra passato, presente e futuro, ki sta ga uredila Massimo Bucarelli in Luciano Monzali. Eno zadnjih del, ki je izšlo lani z naslovom Di là del muro. Il campo di concentramento di Treviso (1942–1943) avtorice Francesce Meneghetti, govori o nečloveškem umiranju Slovencev in o terorju v fašističnem taborišču.   
  
Slovenska manjšina v Italiji je fašistični teror občutila med prvimi v Evropi. Že 13. julija 1920 je bil v tem divjanju požgan slovenski Narodni dom v Trstu. V Bazovici so bili ustreljeni prvi uporniki proti fašizmu in borci za demokracijo v Evropi, obsojeni kot teroristi, ki si zdaj zaslužijo rehabilitacijo z ustreznim pravnim procesom.  
  
Poročilo slovensko-italijanske skupne zgodovinske komisije z naslovom Slovensko-italijanski odnosi – Rapporti italo-sloveni 1880–1956 poroča o fašističnem medvojnem nasilju na okupiranih ozemljih: »Okupacijski režim [Mussolinija] je temeljil na nasilju, ki se je izražalo v konfinacijah, deportacijah in internacijah v številna taborišča po Italiji (med njimi Rab, Gonars in Renicci), v procesih pred vojaškimi sodišči, v zaplembah in uničevanju premoženja, v požigih domov in vasi.  
Bilo je več tisoč mrtvih: padlih v bitkah, obsojenih na smrt, ustreljenih talcev, ubitih civilistov. V taborišča je bilo odgnanih približno 30.000 [Slovencev], večinoma civilistov, žensk in otrok. Mnogi so od trpljenja umrli.« Številni slovenski interniranci so zaradi lakote spominjali na žive okostnjake, navajajo zgodovinski viri. O preživljanju strahot pod fašističnim strojem in fašističnem uničevanju ljudi in narodov, ki ga ne bi smeli izbrisati iz zgodovinskega spomina, piše tudi svetovno znani v Trstu živeči pisatelj Boris Pahor. Vse to je v naši sosednji državi premalo znano.  
  
Spomin mora biti celovit. Pojasniti mora vzroke in posledice. Je opomin in temelj prihodnosti. Zgodovinarji Italije, Nemčije in Slovenije so leta 2012 skupaj združili moči v projektu, ki ga je podprla Evropska unija, in opravili pregled vseh italijanskih fašističnih taborišč ter zbrali obsežno dokumentacijo in pričevanja preživelih ter gradivo objavili na spletnem dokumentacijskem centru pod naslovom www.campifascisti.it. Ta spletni center vsebuje vse dokumente o represiji, segregacijah in deportacijah italijanske države od dneva, ko je oblast prevzel Mussolini (1922) do konca druge svetovne vojne leta 1945. Podatki se nanašajo tudi na slovenske civiliste in njihovo trpljenje v fašističnih koncentracijskih taboriščih ter na deportirane.  
  
Tudi spomin na grozote fašističnih koncentracijskih taborišč in težke zgodovine v obmejnem področju naj bo namenjen graditvi skupnega spomina med Slovenci in Italijani, da se strahote ne bi več ponovile, za čvrsto skupno prihodnost in sožitje. Del te skupne prihodnosti sta tudi naši manjšini, slovenska v Italiji in italijanska v Sloveniji, ki zahtevata iskreno, ne le deklarativno, zavzemanje za posebno pozornost ter dosledno uresničevanje mednarodnih pogodb in zakonodajnega varstva, ki naj jima omogoči normalno delovanje in razvoj.  
  
**»Duh iz Trsta«**  
  
Srečanje treh predsednikov Italije, Slovenije in Hrvaške julija 2010 v Trstu ter obisk Narodnega doma in položitev venca ezulom je bil prvi, pozitivni in nujni korak k skupnem priznanju težke medsebojne zgodovine. Le ta temelji na spoznanju in priznanju vzrokov in posledic dogajanj, ki so vodila v katastrofo za oba naroda.   
  
Decembra 2012 sta Italija in Nemčija objavili skupno poročilo zgodovinarjev, ki obravnavajo zločine nacizma nad italijanskimi državljani. Objava je pozitivna in služi kot opomin, da se grozote ne bi ponovile v prihodnosti.  
  
Vladi Republike Italije in Republike Slovenije sta leta 1993 ustanovili skupno »slovensko-italijansko zgodovinsko-kulturno komisijo«, sestavljeno iz italijanskih in slovenskih zgodovinarjev. Njeno delo je trajalo sedem let in se končalo leta 2000. Njen namen je bil pojasniti probleme iz preteklosti med našima narodoma, da bi čim bolje uredili našo prihodnost. Zgodovinarji obeh držav so dosegli soglasno poročilo in objektivno opisali zgodovinsko dogajanje ob naši meji. Komisija je pripravila skupno poročilo Slovensko-italijanski odnosi – Rapporti italo-sloveni 1880–1956.  
  
Dogovorjena je bila skupna slovensko-italijanska objava in predstavitev poročila. Slovenija je poročilo objavila že leta 2001, italijanska država pa, žal, še vedno ne.   
  
To poročilo je poročilo za prihodnost. »Duh iz Trsta«, ki je zavel ob srečanju treh predsednikov, bi moral opraviti naslednji korak – da bi tudi Italijanska republika uradno objavila poročilo skupne slovensko-italijanske komisije zgodovinarjev ter da bi ga javnosti tudi skupaj primerno predstavili. Poročilo, ki je minimalni skupni imenovalec razumevanja naše skupne zgodovine, bi namreč moralo postati del spomina mladih generacij, predvsem v šolah. Postati bi moralo tudi skupno sredstvo v boju proti poneverbam obmejne. Da bi po naukih težke preteklosti in predsodkov poskušali le-te preseči in skupaj gradili prijateljsko prihodnost v naši skupni Evropski uniji.  
  
Ta poziv za prihodnost Slovencev in Italijanov ter celovitost spomina sem 6. februarja, pred dnevom spomina na fojbe in eksodus v Italiji, v posebnem pismu naslovil na zunanjega ministra Italije Giulia Terzija, zaradi mladih generacij v šolah na ministra za izobraževanje Fancesca Profuma in v vednost poslal predsedniku Republike Italije Giorgiu Napolitanu.